
Euroopan parlamentin päätöslauselma alkuperämerkinnöistä

Euroopan parlamentti, joka

–
ottaa huomioon yleisen tullietuusjärjestelmän soveltamisesta 27. kesäkuuta 2005 annetun neuvoston asetuksen (EY) N:o 980/2005
,

–
ottaa huomioon sopimattomista elinkeinonharjoittajien ja kuluttajien välisistä kaupallisista menettelyistä sisämarkkinoilla 11. toukokuuta 2005 annetun Euroopan parlamentin ja neuvoston direktiivin 2005/29/EY
,

–
ottaa huomioon tullitariffeja ja kauppaa koskevan yleissopimuksen (GATT 1994) IX artiklan ja XXIV:5 artiklan,

–
ottaa huomioon yhteisön tullikoodeksista 12. lokakuuta 1992 annetun neuvoston asetuksen (ETY) N:o 2913/92
 sekä tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93
, jolla perustettiin Euroopan yhteisön muun kuin etuuskohtelun piiriin kuuluvien alkuperäsääntöjen järjestelmä,

–
ottaa huomioon Euroopan yhteisön tullittomuusjärjestelmän luomisesta 28. maaliskuuta 1983 annetun neuvoston asetuksen (ETY) N:o 918/83
,

–
ottaa huomioon 9. helmikuuta 2009 antamansa päätöslauselman Euroopan pk-yritysten aseman vahvistamisesta kansainvälisessä kaupassa,

–
ottaa huomioon 6. heinäkuuta 2006 antamansa päätöslauselman alkuperämerkinnöistä,

–
ottaa huomioon 11. joulukuuta 2007 annetun kirjallisen kannanoton tiettyjen kolmansista maista tuotujen tuotteiden alkuperämaan merkitsemisestä,

–
ottaa huomioon työjärjestyksen 110 artiklan 2 kohdan,

A.
ottaa huomioon, ettei Euroopan unionilla ole tällä hetkellä yhdenmukaistettuja säännöksiä tai yhdenmukaisia käytäntöjä alkuperämerkinnöistä Euroopan unionissa, ottaa huomioon, että jäsenvaltioissa voimassa olevien säännösten väliset eroavuudet sekä selkeiden yhteisön sääntöjen puuttuminen kyseisellä alalla aiheuttavat lainsäädäntökehyksen pirstoutumisen,

B.
ottaa huomioon, että kansalliset toimenpiteet muista jäsenvaltioista tuotujen tavaroiden alkuperämerkintöjen tekemiseksi pakollisiksi on kielletty, mutta kolmansista maista tuotujen tavaroiden pakollisiin alkuperämerkintöihin ei sovelleta vastaavaa rajoitusta,

C.
ottaa huomioon, että monet Euroopan unionin tärkeimmistä kauppakumppaneista, kuten Yhdysvallat, Kiina, Japani ja Kanada, ovat ottaneet käyttöön pakollisia alkuperämerkintöjä koskevia vaatimuksia,

D.
ottaa huomioon, että Lissabonin strategiassa Euroopan unioni asetti tavoitteekseen Euroopan unionin talouden vahvistamisen muun muassa parantamalla eurooppalaisen teollisuuden kilpailukykyä maailmantaloudessa, ottaa huomioon, että kilpailullisesti globalisoituneisiin markkinoihin perustuvaa taloutta voidaan pitää oikeudenmukaisena ainoastaan silloin, kun se rakentuu yhteisille sosiaalisille ja ympäristöllisille oletuksille ja arvoille ja kun se toimii tuottajille sekä viejille ja tuojille selvin säännöin,

E.
ottaa huomioon, että alkuperämerkintäjärjestelmä mahdollistaisi sen, että Euroopan unionin kuluttajat tietäisivät tarkalleen ostamiensa tuotteiden alkuperämaan, ottaa huomioon, että silloin kuluttajat voisivat yhdistää kyseiset tuotteet sosiaalisiin, ympäristönsuojelullisiin ja turvallisuusstandardeihin, jotka yleensä liitetään kyseessä olevaan maahan, jos ei ole olemassa kansainvälisen kaupan sääntöjen puitteissa sovittuja sitovia normeja,

F.
ottaa huomioon, että ehdotus pakollisten alkuperämaamerkintöjen käyttöönottamiseksi Euroopan unionissa koskee vain suppeaa määrää tuontituotteita, kuten esimerkiksi tekstiilejä, koruja, vaatteita, jalkineita, nahkatuotteita, lamppuja ja valaisimia, lasitavaroita, keramiikkatuotteita ja käsilaukkuja, joista tuodaan alkuperämerkintävaatimuksen avulla esille olennaista tietoa loppukäyttäjän valintoja silmällä pitäen,

G.
ottaa huomioon, että on olennaisen tärkeää varmistaa tasapuoliset toimintaedellytykset sellaisten tärkeimpien kauppakumppaniemme tuottajien kanssa, jotka ovat ottaneet käyttöön alkuperämerkinnän,

H.
ottaa huomioon, että Lissabonin sopimuksen voimaantulo 1. joulukuuta 2009 asettaa neuvoston ja Euroopan parlamentin yhdenvertaiseen asemaan tässä asiassa; ottaa huomioon, että sovelletaan Lissabonin sopimuksen 207 artiklan mukaista tavallista lainsäädäntöjärjestystä,

1.
toistaa jälleen, että kuluttajansuoja vaatii avoimia ja johdonmukaisia kauppaa koskevia sääntöjä myös alkuperäviitteistä;

2.
kehottaa komissiota ja neuvostoa ryhtymään kaikkiin tarvittaviin toimenpiteisiin tasapuolisten toimintaedellytysten takaamiseksi sellaisten kauppakumppanien kanssa, jotka ovat panneet täytäntöön alkuperämerkintöjä koskevat vaatimukset;

3.
kehottaa komissiota ja neuvostoa laatimaan asianmukaisia tullivalvontaa ja sen täytäntöönpanoa koskevia mekanismeja;

4.
kehottaa jäsenvaltioita noudattamaan yhtenäistä yhteisön lähestymistapaa tähän kysymykseen, jotta Euroopan unionin kuluttajilla on mahdollisuus saada kattavampaa ja tarkempaa tietoa; pitää pakollisia alkuperämerkintöjä tärkeänä askeleena kohti täydellisempiä tietoja sosiaalisista ja ympäristöllisistä tuotanto- ja jalostusnormeista;

5.
kehottaa komissiota puuttumaan yhdessä jäsenvaltioiden kanssa päättäväisesti asiaan kuluttajien laillisten oikeuksien ja odotusten puolustamiseksi aina, kun EU:n ulkopuoliset tuottajat ja maahantuojat ovat todistetusti syyllistyneet vilpillisten tai harhaanjohtavien alkuperämerkintöjen käyttöön;

6.
pitää ehdotusta neuvoston asetukseksi, joka koskee tiettyjen kolmansista maista Euroopan unioniin tuotujen tuotteiden alkuperämaan merkitsemisen tekemistä pakolliseksi (alkuperämerkinnät), oleellisena perustana sille, että voidaan saavuttaa avoimuus, että kuluttajille voidaan tiedottaa asianmukaisesti ja että kansainvälisen kaupan säännöistä tulee johdonmukaisia; pitää tärkeänä, että seuraavana toimenpiteenä asetuksen kattamaa tuotelistaa laajennetaan kaikkiin tärkeimpiin tuonikulutustavaroihin;
7.
ottaa huomioon, että 1. joulukuuta 2009 alkaen Lissabonin sopimuksessa säädetyssä tavallisessa lainsäätämisjärjestyksessä kuuleminen ja keskustelu Euroopan parlamentin ja neuvoston välillä olisi käynnistettävä muodollisesti ja että mikään lisäviivytys voi olla perusteltua;
8.
kehottaa komissiota säilyttämään ehdotuksensa muuttamattomana ja esittämään sen uudelleen parlamentille Lissabonin sopimuksen 207 artiklan säännösten mukaisesti välittömästi Lissabonin sopimuksen tultua voimaan;

9.
kehottaa puhemiestä välittämään tämän päätöslauselman neuvostolle ja komissiolle.

